अगर इन कुछ वर्षों में हुए बम धमाकों पर नज़र डाली जाए तो गुजरात के नरसंहार जैसा ही सिलसिला देश भर में देखने को मिलता है। अभी केवल मालेगांव और अजमेर बम धमाकों की फाईलें ही खुली हैं। समझौता एक्सप्रेस और मक्का मस्जिद धमाकों का आंशिक उल्लेख आया है। अगर इस बीच हुए सभी बम धमाकों की फाईलें खुलें, नए सिरे से जांच हो, आतंक मचाने वालों के चहरों और उनके संगठनों को सामने रखा जा सके तो शायद यह हक़ीक़त सामने आ जाए कि देश इस बीच किन परिस्थितियों से गुज़रता रहा है? किस मानसिकता के लोगों की हिंसक सनक का शिकार होता रहा है? अगर देश से प्रेम को धर्म से ऊपर उठ कर देखने की बातों को केवल शब्दों तक सीमित न रखें बल्कि उनमें वास्तविकता का रंग भर देने का संकल्प दिल व दिमाग़ में रखें तो फिर जो आतंकवादी चहरे नज़र आऐंगे हमें वह सब देश विरोधी, मानवता विरोधी नज़र आऐंगे। हम फिर न उनके नामों में कोई धर्म देखेंगे और न कोई संगठन देखेंगे। यह कहना बहुत आसान होता है कि यह मिट्टी हमारी माँ है। हम मातृभूमि के लिए क़ुरबान होने की भावना रखते हैं परन्तु यह करके दिखाना बहुत कठिन है। आज फिर भारत जिस दौर से गुज़र रहा है, इतिहास उसके एक-एक दिन और प्रत्येक क्षण की दास्तान लिखेगा। इनमें वह नाम और चहरे भी होंगे जिन्हें आने वाला कल भारत के इतिहास में कलंक के रूप में देखेगा और उसमें वह नाम भी शामिल होंगे जो भारत का मान बढ़ाने के लिए अपनी जान की बाज़ी लगाने में पेश-पेश रहते हैं। भारत एक महान देश है, इसे कई बार विपरीत परिस्थितियों से झूझना पड़ा है। हमने ग़ुलामी के दौर की दास्तान भी पढ़ी है, हमारे सामने स्वतंत्रता के संघर्ष का इतिहास भी है। हम उन पन्नों पर लिखे नामों को भी पढ़ते हैं और आज जो इतिहास लिखा जा रहा है, उसके पन्नों पर लिखे नामों को भी पढ़ रहे हैं और यही पूंजी आने वाली पीढ़ियों के नाम कर देने का इरादा रखते है ताकि कल जब वह अपने महान देश की दास्तान पढ़ें तो इसका हर दौर उनके मन मस्तिष्क में रहे। हर वह चेहरा उनके सामने रहे, जिसने देश प्रेम के लिए क़ुरबानियां पेश कीं और वह नाम और चेहरे भी उनके सामने रहें, जिन्होंने अपनी सनक को पूरा करने के लिए देश के सम्मान को कलंकित किया।